เปิด 7 หุ้น mai ดาวรุ่งพุ่งแรง ปี 59KOOL นำทีมวิ่งรับรีเทิร์นเกิน 300%
เปิด 7 หุ้น mai ดาวรุ่งพุ่งแรง ปี 59 KOOL นำทีมวิ่งรับรีเทิร์นเกิน 300%
17 ม.ค. 2560

“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ในตลาดหลักทรัพย์ mai ปี 2559 โดยเทียบราคาปิด ณ วันที่ 30 ธ.ค.58-30 ธ.ค.59 โดยการสำรวจครั้งนี้จะขอนำเสนอหุ้นที่ให้ผลตอบแทนเกิน 100% เท่านั้น เนื่องจากเห็นว่าหุ้นเหล่านี้มีผลตอบแทนโดดเด่นและน่าสนใจ โดยครั้งนี้มีหุ้นเข้าเกณฑ์ดังกล่าว 7 ตัว ประกอบด้วย KOOL, YUASA, QTC, 2S, TNP, SALEE และ HTEC
 
อันดับ 1 บริษัท มาสเตอร์คูล อินเตอร์เนชั่นแนล จำกัด (มหาชน) หรือ KOOL ราคาหุ้นปี 2559 มาอยู่ที่ระดับ 5.50 บาท (30 ธ.ค.59) บวก 4.25 บาท หรือเพิ่มขึ้น 340% จากระดับ 1.25 บาท (30 ธ.ค. 58) ราคาหุ้นที่ปรับตัวแรงมีปัจจัยบวกหลายด้านอาทิ แผนงานธุรกิจที่ออกมาอย่างต่อเนื่อง และแนวโน้มผลการดำเนินงานที่สดใส  โดยผลการดำเนินงานช่วง 9 เดือนปี 59 มีกำไรสุทธิ 97.79 ล้านบาท เพิ่มขึ้น 878.88%จากช่วงเดียวกันของปีก่อนมีกำไรสุทธิ 9.99 ล้านบาท ประกอบกับเทคนิคราคาหุ้นเป็นขาขึ้นรวมทั้งนักวิเคราะห์แนะนำเข้าซื้อพร้อมปรับราคาเป้าหมายตรงนี้ยิ่งเป็นแรงหนุนให้หุ้นขึ้นแรงต่อเนื่อง
ส่วนปีนี้บริษัทคาดรายได้จะเติบโตได้ 42% จากปีนี้ที่น่าจะทำรายได้ราว 900 ล้านบาท หลังจาก 9 เดือนแรกทำได้แล้ว 771.45 ล้านบาท สูงกว่าช่วงเดียวกันของปีก่อนที่มีรายได้ 640.78 ล้านบาท โดยในปีนี้จะมีการเพิ่มช่องทางการจำหน่ายอย่างต่อเนื่องทั้งในประเทศและต่างประเทศตามความต้องการใช้สินค้าที่เพิ่มขึ้น รวมถึงเตรียมออกสินค้าใหม่นอกเหนือจากกลุ่มพัดลมไอเย็น
 
อันดับ 2บริษัท ยัวซ่าแบตเตอรี่ ประเทศไทย จำกัด (มหาชน) หรือ YUASA ราคาหุ้นปี 2559 มาอยู่ที่ระดับ 28.25 บาท (30 ธ.ค.59) บวก 21.70 บาท หรือเพิ่มขึ้น 331.30% จากระดับ 6.55 บาท (30 ธ.ค. 58)  ราคาหุ้นที่ปรับตัวแรงเนื่องจากมีประเด็นโครงการรถคันแรก โดยเฉพาะกลุ่มอีโคคาร์ ถึงเวลาที่จะต้องเปลี่ยนแบตเตอรี่ใหม่แล้ว เพราะแบตเตอรี่มีอายุแค่ 18-24 เดือน โดยคาดว่ารถยนต์จากโครงการรถคันแรกเหล่านี้จะมาทยอยเปลี่ยนแบตเตอรี่กันในปี 59 มาจนถึงปีนี้ ทำให้เป็นปัจจัยหนุนยอดขายแบตเตอรี่
อีกทั้งช่วงที่ผ่านสำนักงานเศรษฐกิจอุตสาหกรรมเห็นชอบส่งเสริมการลงทุน รถยนต์ไฟฟ้า และ ไฮบริด โดยให้ยกเว้นภาษีสูงสุดไม่เกิน 8 ปี และครอบคลุมถึงชิ้นส่วนสำคัญ เช่น แบตเตอรี่ มอเตอร์ แอร์ ฯลฯ ให้งดภาษีรายการละ 1 ปี สูงสุดไม่เกิน 5 ปี ยิ่งเป็นแรงหนุนให้นักลงทุนข้ามาเก็งกำไรตลอดช่วงปี 59
ขณะเดียวกันผลการดำเนินงานช่วง 9 เดือนแรกมีกำไรสุทธิ 91.03 ล้านบาท หรือ 0.85 บาทต่อหุ้น เพิ่มขึ้น 105% จากช่วงเดียวกันของปีก่อนที่มีกำไรสุทธิ 44.39 พันล้านบาท หรือ 0.41บาทต่อหุ้น เนื่องจากบริษัทมีรายได้จากการจำหน่ายสินค้าในตลาดส่งออกและตลาดทดแทนภายในประเทศเพิ่มขึ้น และมีต้นทุนการขายลดลง ยิ่งเป็นแรงหนุนให้ราคาหุ้นปรับตัวแรง
 
อันดับ 3 บริษัท คิวทีซี เอนเนอร์ยี่ จำกัด (มหาชน) หรือ QTC ราคาหุ้นปี 2559 มาอยู่ที่ระดับ 18.50 บาท (30 ธ.ค.59) บวก 13.40 บาท หรือเพิ่มขึ้น 262.75% จากระดับ 5.10 บาท (30 ธ.ค. 58) ราคาหุ้นที่ปรับตัวแรงมีปัจจัยหลายด้าน โดยในช่วงที่ผ่านมานักลงทุนเข้ามาเก็งกำไรประเด็นประกาศเพิ่มทุนจาก 200 ล้านบาท เป็น 270 ล้านบาท โดยเป็นการเสนอขายต่อบุคคลในวงจำกัด ในราคาหุ้นละ 4.70 บ. ทำให้นักลงทุนเข้ามาไล่ราคา อีกทั้งภายหลังประกาศเพิ่มทุนดังกล่าวส่งผลให้กลุ่มนักลงทุนใหม่เข้ามาถือหุ้นในสัดส่วน 25.93% จึงมีหน้าที่ต้องทำเทนเดอร์ฯหุ้นที่ราคา 7.75 บ.
อีกทั้งแผนธุรกิจที่ออกมาอย่างต่อเนื่อง อาทิ QTC ลงนาม MOU รัฐวิสาหกิจลาว หวังคว้ายอดสั่งซื้อหม้อแปลงไฟฟ้า 10 ล้านเหรียญฯ  อีกทั้งประกาศแผนธุรกิจ โดยจะมุ่งหน้าขยายการลงทุนในธุรกิจพลังงาน ตั้งเป้าหมายมีกำลังผลิตไฟฟ้าจากพลังงานทดแทนไม่ต่ำกว่า 150 เมกะวัตต์ภายในปี 63 ซึ่งจะมีการลงทุนทั้งในประเทศและต่างประเทศ เหล่านี้จึงเป็นอีกปัจจัยที่ทำให้ราคาหุ้นวิ่งขึ้นแรงในช่วง 1 ปีที่ผ่านมา
 
อันดับ 4บริษัท 2 เอส เมทัล จำกัด (มหาชน) หรือ 2S ราคาหุ้นปี 2559 มาอยู่ที่ระดับ 6.85 บาท (30 ธ.ค.59) บวก 4.27 บาท หรือเพิ่มขึ้น 165.50% จากระดับ 2.58 บาท (30 ธ.ค. 58) ราคาหุ้นปรับตัวแรงเนื่องจากเป็นหุ้นขนาดเล็ก และง่ายต่อการดันราคาหุ้น อีกทั้งช่วงที่ผ่านมาหุ้นเป็นขาลงมานานทำให้นักลงทุนแห่เข้ามาเก็งกำไร
ขณะเดียวกันปีที่ผ่านมารัฐบาลได้มีการอนุมัติโครงสร้างพื้นฐานมูลค่า 8.96 แสนล้านบาท โดยโครงการจะพร้อมสำหรับการลงทุนในปี 2560 รวมถึงสายสีน้ำเงินส่วนต่อขยาย (บางแค-พุทธมณฑลสาย 4) สายสีเขียวช่วง สมุทรปราการ-บางปู และคูคต-ลำลูกกา สายสีส้ม (ศูนย์วัฒนธรรมแห่งประเทศไทย-ตลิ่งชัน)  ซึ่งส่งผลบวกต่อกลุ่มวัสดุก่อสร้างในส่วน ซีเมนต์ เหล็ก ยางมะตอย ท่อประปาท่อน้ำเสีย รวมถึงผู้รับเหมารายใหญ่จะได้รับประโยชน์จากโครงการภาครัฐขนาดใหญ่
อย่างไรก็ตาม 2S ซึ่งทำธุรกิจแปรรูปผลิตภัณฑ์เหล็กรูปพรรณประเภทเหล็กตัวซี ท่อเหล็ก เหล็กแผ่น และลวดตะแกรงเหล็ก และธุรกิจจัดหาผลิตภัณฑ์เหล็กเพื่อจำหน่ายตรงนี้ทำให้นักลงทุนมั่นใจต่อธุรกิจบริษัทและทำให้การเข้ามาไล่ราคาคึกคักอย่างมากในปีที่ผ่านมา
อันดับ 5 บริษัท ธนพิริยะ จำกัด (มหาชน) หรือ TNP  ราคาหุ้นปี 2559 มาอยู่ที่ระดับ 3.36 บาท (30 ธ.ค.59) บวก 2.03 บาท หรือเพิ่มขึ้น 152.63% จากระดับ 1.33 บาท (30 ธ.ค. 58) ราคาหุ้นที่ปรับตัวแรงมีปัจจัยหลายด้านทั้งแผนการดำเนินงานที่ออกมาอย่างต่อเนื่อง โดยบริษัทมั่นใจเป้าหมายรายได้จากการขายและให้บริการในปี 59 ให้เติบโตร้อยละ 10-15 จากปี 58 ซึ่งอยู่ที่ระดับ 1,316.20 ล้านบาท นอกจากนี้ในไตรมาส 4/59 ศูนย์กระจายสินค้าแห่งใหม่ของบริษัทฯ คาดจะแล้วเสร็จตามแผนงานที่วางไว้ และมั่นใจจะเป็นอีกปัจจัยสำคัญในการเติบโตของธนพิริยะให้โดดเด่นยิ่งขึ้น
ขณะเดียวกันผลการดำเนินงานช่วง 9 เดือนปี 59 มีกำไรสุทธิ 38.87 ล้านบาท หรือ 0.05 บาทต่อหุ้น เพิ่มขึ้น 73% จากช่วงเดียวกันของปีก่อนที่มีกำไรสุทธิ 22.44 ล้านบาท หรือ 0.04 บาทต่อหุ้น เนื่องจากบริษัทมีรายได้จากการขายและบริการเพิ่มขึ้นจากการเปิดสาขาอย่างต่อเนื่องตามแผนที่บริษัทได้วางไว้ และการเติบโตของยอดขายสาขาเดิม ส่งผลให้ปัจจัยดังกล่าวเป็นแรงหนุนให้นักลงทุนมั่นใจต่อธุรกิจและเข้ามาเก็งกำไรหุ้นตลอด 1 ปีที่ผ่านมา
 
ส่วนอันดับ 6-7 คือ บริษัท สาลี่อุตสาหกรรม จำกัด (มหาชน) หรือ SALEE และ บริษัท แฮลเซี่ยน เทคโนโลยี่ จำกัด (มหาชน) หรือ HTECH ราคาหุ้นปรับตัวขึ้นแรงระดับ 100% ส่วนใหญ่ได้รับแรงหนุนเรื่องผลประกอบการที่ออกมาสดใส ประกอบกับแผนธุรกิจที่น่าสนใจทำให้นักลงทุนเข้ามาเก็งกำไรหุ้นดังกล่าวเช่นกัน
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน